# Kva andre måtar kan de markere jubileet?

*Del nynorske salmar på sosiale medium*

Mange mållag er flinke til å spreie nynorsk lyrikk på Facebook og andre sosiale medium. Kvifor ikkje dele eit vers frå ein nynorsk salme i veka? Det er ein enkel måte å feire den nynorske salmeskatten. Kanskje finn de nokre fine salmar i Nynorsk salmebok (1925) som fortener meir merksemd?

*Konkurranse og aktivitet på sosiale medium: Kva er fylgjarane sin favorittsalme på nynorsk?*

Ein enkel måte å engasjere folk på å sosiale medium er å lage ein post der de oppmodar fylgjarane til å dele favorittsalmen sin. Kanskje de kan ha ein konkurranse med ein premie, eller kanskje de kan knytte det til nynorsk salmebok-kvelden og be om innspel til salmar dei vil synge der?

*Nynorsk salmepub eller salmekafé*

Ta med salmane ut av kyrkja! I nokre sokn har dei skipa til salmekveldar på nye arenaer, til dømes på ein utestad eller ein kafé. Det viktigaste de treng her er tilgang til piano eller tilsvarande, mikrofonar, høgtalarar og anna teknisk utstyr. Elles kan de truleg tilpasse opplegget for ein nynorsk salmekveld til slike arenaer.